钦定古今图书集成/明伦汇编/家范典/第007卷 > 性理会通 > 《祭高祖》
## 钦定古今图书集成/明伦汇编/家范典/第007卷 > 性理会通 > 《祭高祖》

问：“‘今人不祭高祖如何’？程子曰：‘高祖自有服，不祭甚
非。某家却祭高祖’。”又曰：“自天子至于庶人，五服未尝
有异，皆至高祖。服既如是，祭祀亦须如此。”朱子曰：
考诸程子之言，则以为高祖有服，不可不祭；虽七庙
五庙，亦止于高祖；虽三庙一庙，以至祭寝，亦必及于
高祖，但有疏数之不同耳。疑此最为得祭祀之本意。
今以《祭法》考之，虽未见祭必及高祖之文，然有月祭、
享、尝之别，则古者祭祀以远近为疏数，亦可见矣。《家
礼》又言“大夫有事，省于其君于祫，及其高祖。”此则可
为立三庙而祭及高祖之验。